BLF: TLU SA dreig met regsaksie teen NVGAndile Mnxitana, leier van die BLF (September 2019) (Foto: Mia Slabbert) Die landbou-organisasie TLU SA het Dinsdag gesê hy oorweeg regstappe om die Nasionale Vervolgingsgesag (NVG) te dwing om bevredigende antwoorde te verskaf oor die vervolging van Andile Mngxitama, leier van Black First Land First (BLF). Dít hou verband met beweerde uitlatings wat Mngxitama oor wit vroue en kinders in Desember verlede jaar tydens ŉ saamtrek in Potchefstroom in Noordwes gemaak het. Maroela Media het vroeër berig TLU SA het op 11 Desember 2018 ŉ klag van haatspraak teen Mngxitama by die polisie aanhangig gemaak, nadat hy by ŉ openbare byeenkoms voor ŉ groot gehoor gedreig het om vyf wit mense dood te maak vir elke swart persoon wat doodgemaak word. Hy het voortgegaan om vroue en kinders te dreig: “We will kill their children, we will kill their women, we will kill anything we find on our way”. Die organisasie het sedertdien herhaaldelik navraag gedoen oor die vordering van die saak teen Mngxitama, maar kry geen antwoord van die NVG nie. Volgens Louis Meintjes, president van TLU SA, is dit duidelik uit die mees onlangse skrywe aan die NVG in November dat daar steeds geen uitsluitsel is oor wat met die saak aangaan, of selfs wie dit hanteer nie. “In terme van die Nasionale Vervolgingsgesagwet lê die mag om regsaksies namens die staat in te stel en te onderneem by die NVG. Die staat moet Suid-Afrikaners beskerm teen misdaad, maar faal keer op keer. Dit is hoogs kommerwekkend en skep die idee dat wetsoortreders kan doen wat hulle wil sonder enige gevolge. “Die werkswyse van die NVG is ŉ skreiende skande en toon die NVG se disrespek vir klaers. Die minste wat die NVG kan doen is om klaers se navrae na behore te antwoord maar selfs dit gebeur nie,” meen Meintjes.